A partir del treball de camp que vaig realitzar entre l’abril del 2014 i l’agost del 2015 sobre comunitats de practicants de Santería a la perifèria de Barcelona, vaig comprovar que, malgrat l’enorme heterogènia que caracteritza aquestes pràctiques i els seus discursos, hi ha un denominador comú entre els participants d’aquesta religió i aquest és la cerca d’un fonament o espiritualitat que es percep perdut en la societat europea contemporània. Aquest fonament, per tant, és una resposta a una sensació de disconformitat cap a dos aspectes, principalment; primer, cap al sistema de creença imperant, i això fa referència tant a la tradició cristiana com a la lògica secular contemporània. I, segon, cap a la racionalitat dicotòmica i la manera d’aprehendre el món i, relacionat amb aquesta, cap a la medicina al·lopàtica. L’anàlisi d’ambdues disconformitats se sustenta en dues bases teòriques. 1) l’individualisme institucionalitzat, és a dir, l’auge d’una subjectivitat moderna que pot escollir el camí de vida que més li convé, oferint, d’aquesta manera, el paisatge d’una religió flotant o electiva. Així, el santero ja no té el rol de cohesionador social, sinó que esdevé un nou sanador, que mira de resoldre els problemes personals a partir de la medicina yoruba. 2) la desmonopolització del coneixement, que, relacionat amb el primer punt, implica la proliferació de noves racionalitats, com ara, la Nova Era, que entren en contacte amb religions com la Santería i que, en passar-les pel filtre d’un esoterisme secularitzat, impliquen noves concepcions. D’aquesta manera, en aquesta presentació discutiré com la Santería deixa de ser una religió per entendre’s com una espiritualitat, que a partir de conceptes com naturalesa o tradició, té la capacitat de sanar i esdevé, per tant, medicina alternativa yoruba. 
